text: Se billederne: Vild tordenfront passerede Sønderjylland
  29 august 2016 kl. 04.48
  En imponerende skyformation kunne søndag ses hen over Sønderjylland. Fænomenet betegnes som en gustfront. 
  I store dele af Sønderjylland fik man søndag noget af en vejrmæssig oplevelse, da en imponerende skyformation omkring middagstid passerede forbi.
  Skyformationen opstod foran det større tordenvejr, som passerede forbi - og blandt andet betød, at superligakampen mellem SønderjyskE og Esbjerg måtte afbrydes.
  Mange af TV 2 VEJRETs seere i Sønderjylland fangede det imponerende fænomen i forbindelse med tordenfronten, der betegnes som en gustfront.
  Alle billederne her på siden er taget i Sønderjylland omkring middagstid søndag.
  Gustfronten blev dannet ved, at kold luft fra den linje af tordenbyger strømmede ud mod den varmere og fugtigere luft øst for bygelinjen.
  Her løftede den kolde luft som en kile den varme og fugtige luft til vejrs, ­ og derved kondenserede vanddampen i den, og der blev dannet en 'gardinlignende' sky.
  Et gammelt dansk ord for denne type sky er 'dravat', som typisk opstår i forbindelse med meget kraftige tordenbyger med en udtalt gustfront.
  Når en dravat passerer skifter vinden oftest retning og den kan være meget stødende , og deraf formentlig navnet 'gustfront'. Gust betyder vindstød på engelsk.
  
  
  